Elina Hankiola ja Jenni Nevalainen – geologit

Rantatunneli työllistää kaksi geologia. Elina Hankiolan ja Jenni Nevalaisen rooli on tärkeä tunnelin turvallisuuden kannalta. He tarkastavat jokaisen räjäytyksen jälkeen kallion pinnan ja luokittelevat sen. Geologien arvion perusteella päätetään, kuinka paljon tunnelin seiniä ja kattoa pitää lujittaa.

Tunnelityömaa on varsin miehinen ympäristö. Työntekijöistä vain kourallinen on naisia ja heistä Jenni ja Elina ovat ainoita, jotka työskentelevät tunnelissa vakituisesti. Melko vastikään valmistuneille geologeille rantatunneli on ensimmäinen pitkä pesti.

"Aluksi tunneliin meneminen oli jännittävää, mutta kyllä se nyt on muuttununut rutiiniksi. Ei sitä niin enää mieti", Elina sanoo.

Jenni komppaa toteamalla, että työturvallisuuteen vaikuttaa myös jokainen itse.

"Tarkkana tietysti pitää katsoa, missä kulkee, ettei esimerkiksi mene lujittamattoman holvin alle."

Kallioperä Tampereen alla on suurimmaksi osaksi kiillegneissiä, jonka liuskeisuus vaihtelee.

"Kultaa ei ole tullut vastaan", Elina nauraa.